江行書事
作者：馮時行
朝代：宋

paragraphs: 扁舟如竹葉，塊坐筋脈緩。
起尋筇竹杖，散步午沙暖。
石浄困還坐，江綠污仍盥。
山轉孤渚沒，岸落細路斷。
草色暝煙霧，花樹見村畔。
物象總相愜，欲遣詩句管。
詩成自吟哦，兩袖春風滿。
皛皛日欲暮，我行亦已懶。
聊復喚疏蓬，疊骨作小款。
范蠡定何人，得遂老蕭散。
我待功成後，此語正恐誕。
徑欲具蓑笠，煙雨隨蠻蜑。